Urdhër ekzekutiv për emigracionin
Presidenti Obama pritet të shpallë sonte vendimin e ri për emigracionin
Presidenti Barack Obama pritet të bëjë një njoftim të rëndësishëm sot në mbrëmje në lidhje me emigracionin. Ai planifikon të nënshkruajë urdhëra ekzekutivë që nuk do të kenë nevojë për miratimin e Kongresit, për të mbrojtur miliona emigrantë të paligjshëm nga deportimi. Çështja e emigracionit të paligjshëm shpërtheu si tema kryesore në fillim të këtij viti kur mijëra fëmijë pa dokumenta nga Amerika Qendrore patën kaluar kufijtë e Shteteve të Bashkuara. Mijëra fëmijë të tjerë të lindur këtu përjetuan deportimin e prindërve të tyre që nuk kishin dokumenta. Demokratët dhe republikanët janë grindur vazhdimisht në lidhje me reformën për emigracionin. Senati miratoi një projekt-ligj vitin e kaluar, por Dhoma e Përfaqësuesve nuk e hodhi në votim. Meqë Kongresi nuk veproi dot, Presidenti Obama premtoi se do të ndërmerrte ai një veprim. Të enjten në mbrëmje, Presidenti do të shpallë se ai po ndërmerr një akt ekzekutiv për të mbrojtur nga deportimi rreth 5 milionë emigrantë pa dokumenta. Ai iu drejtua popullit amerikan përmes Facebook-ut. Një sondazh i gazetës Wall Street Journal dhe rrjetit NBC tregon se gati gjysma e amerikanëve, 48%, janë kundër zgjidhjes së emigracionit nëpërmjet udhërave ekzekutive. Edhe republikanët, si Senatori i Teksasit John Cornyn, nuk janë dakort. Urdhërat ekzekutivë janë përdorur edhe më parë. Presidentët George W. Bush dhe Ronald Reagan kanë përdorur urdhërin ekezekutiv në lidhje me emigracionin. Por, analistët thonë se çështja nuk ishte aq e nxehtë atëherë sa ç’është tani. Profesori Matthew Dallek jep mësim për politikën në Universitetin George Washington. Zëdhënësi i Shtëpisë së Bardhë, Josh Earnest, tha se zoti Obama beson se është brenda fuqive të tij kushtetuese për të anashkaluar Kongresin me një urdhër të tillë ekzekutiv. Rreth dy vite më parë, Presidenti Obama bëri thirrje për reformë për emigracionin në një shkollë në Las Vegas, ku dy nga tre studentë ishin hispanikë. Ditën e premte ai synon të kthehet sërish tek e njëjta shkollë për të shtjelluar detajet e planit të tij.